ইরাকের দিওয়ানিয়া শহরে দুটি গাড়ি বোমা হামলায় পুলিশসহ অন্ততঃ ২৫ জন নিহত ও ৩৫ ব্যক্তি আহত হয়েছে। হতাহতদের বেশিরভাগই পুলিশ। স্থানীয় গভর্নরের বাড়ির সামনে অবস্থানরত পুলিশের ওপর এ হামলা চালানো হয়েছে। ইরাকের প্রতিরক্ষা মন্ত্রণালয় এ খবর নিশ্চিত করেছে। তবে, প্রাদেশিক গভর্নর সালাম হোসেইন আলওয়ান হতাহতদের মধ্যে রয়েছেন কিনা তা  জানা যায়নি। হতাহতের সংখ্যা আরো বাড়তে পার বলে আশঙ্কা করা হচ্ছে।  ইরাকের রাজধানী বাগদাদে সিরিজ বোমা ও বন্দুকধারীদের হামলার একদিন পর দিওয়ানিয়া শহরে এ হামলা হলো। গতকাল বাগদাদের ফরাসি দূতাবাসেও হামলা চালানো হয়েছিল এবং তাতে অন্ততঃ সাতজন আহত হয়। সম্প্রতি, ইরাকে সরকারি কর্মকর্তাদের ওপর সন্ত্রাসী হামলার ঘটনা বেড়ে গেছে।